kaerle etc doen te weten allen tegenwoirdich ende toecommende
dat wy ontfaen hebben die oidtmoedige supplicatie van denys
ouwers arm scamel man belast met wyf ende kinderen woenende
ten huffele by onsen stadt van loeven inhoudende hoe op onsen liever
vrouwen avont in decebri xvc eenenveertich hy suppliant wesende
onse geswoeren loevoerster met eenen jacob oick loevoerster zyn
medegeselle by weten ende oirloefve van onsen rentmeester int quaertier
aldaer tot versoucke des pachtenaeren vanden moutmoelen te loeven
voirs. gegaen es uuyter selver stadt ten dorpe van beerthem totten huyse
van wylen doen levende augustin crabbe om hem te executeren oft oft
ende af te panden van zekeren tachterheden die hy van moute schuldich
was by den voirs. augustin gehaelt inden selven moutmoelen mits dat
hy lanck te voeren gesommeert hadde geweest ende heeft hy suppliant
met zyn voirn. geselle noch ter assisteren genomen eenen claes pickhoese
dienaere desselfs dorps van beerthem ende ten huyse vanden voirn.
augustin tsamen commende en hebben hem nyet thuys gevonden maer
allenlyck zyn huysvrouwe ende kinderen die hy suppliant zynen last verclaerdt
willende inder absencie vanden selven augustin voirts procederen totter
voirs. executie welcke huysvrouwe dat hoorende maecte groot mesbaer
hem biddende paciencie te willen hebben totten selven augustin hueren man
thuys waere hoerende tzynder compste hem te voldoene dwelck hy
suppliant ende assistenten gaerne deden drinckende onder tusschen
totten avont omtrent vyf of zes potten biers zoe lange dat de voirs.
wylen augustin thuys quam ende de voirs. augustin spaye
thuys commende zeer by drancke ende vindende hem suppliant
met zyn assistenten binnen den voirs. huyse heeft hy augustin
hem uuyter maten ombaylyck gehadt zweerende groote eeden ende
seggende dat hy haer lyff nemen soude off zy het zyne treckende
uuyt zyn pasmes doende daermede opten suppliant ende assistenten
langen tyt oploop zoe datmen den voirn. augustin egeenssins en coste
gehouden maer perseverende altyt van quaet in argher hy suppliant
dit siende heeft int leste ter defensie uuytgetrocken zyn rappiere
ende de selve voere hem gehouden seggende ziet augustin denoterende
ten overleden wy en willen u geen quaet maer moeten doen dat
ons bevolen en ende en compt my nyet naerder dan myn mes
lanck en es nochtans heeft de selve augustin gecontinueert in zyn
quaet voerstel anderweerf tot hem suppliant seggende met eede ick
sal u lyf hebben oft ghy het myne inder manieren dat hy augustine
zyn voern. huysvrouwe ontwortselde ende es geloopen in desselfs
suppliants mes als dat hy ontfanghen heeft een oepenen wonde in
zynen buyck dat de pensen uuytliepen sonder de selve pensen gequetst
te wesene van welck wonde de voirs. augustin by zynder schult
alsoe gecregen tsanderdaechs snachs deser weerelt overleet tot
groot leetscap vanden voirn. suppliant die welcke vreesende rigeur van
justicie nyet vryelyck en soude derren hanteren noch converseren in onsen
landen ende heerlicheden ten zy dat onsen gracie hem hierop verleent
wordde ons omme de selve zeer oidmoedelyck biddende soe eest dat wy
dese saeken overgemerct ende hierop gehadt tadvys van meyer ende
scepenen van beerthem voirscreven den voirn. suppliant geneycht wesende
tot zynder bede ende supplicatien hebben inden gevalle als boven
geremitteert quytgescholden ende vergeven remitteren schelden
quyte ende vergeven uuyt onsen zunderlinger gracien by desen
tfeyt ende dootslach boven verclaert mitsgaders oick alle penen
ende amende corporelle ende criminelle daer inne hy hem overmits
ende uuyt saeken van tgeen des voirs. es tegens ons onse hoocheyt
ende justicie eenichsins mach hebben ontgaen ende hebben hem
dien aengaende gerestitueert ende gestelt restitueren ende stellen
by desen tot zyn goede fame ende name in onsen voirs. lande ende
hertochdomme van brabant ende allen anderen onsen landen ende heerlicheden
ende tot zynen ongeconfisqueerden goeden indien hy eenige heeft gelyck als
hy was voere de voirs. dootslach imponerende hierop een eeuwich
zwyghen ende silencie onsen procureur generael ende allen anderen onsen
rechteren justicieren ende officieren ons voirs. lants brabant wye
zy zyn satisfactie nochtans yerts ende al voere gedaen der partyen
geinteresseert zoe verre die noch nyet gedaen en waere civilyck
alleenlyck behoudelyck nochtans dat de voern. suppliant gehouden zal
zyn tzelve feyt tegens ons te beteren civilyck nae de gelegentheyt
vander mesdaet ende faculteyt van zynen goeden ende onsen ordon$
daerop gemaect ende oick te betaelen die redelycke costen van justicien
ende arbiterscepe van onsen raide in brabant die wy dairtoe committeren
ontbieden dairomme ende bevelen den selven van onsen raede in brabant
dat voer hen geroupen die gene die dairomme behoiren zullen
geroupen te zyne zy procederen wel ende deuchdelyck totter
verificatie ende interinemente van desen tegenwoordige briefve
welck interinement de selve suppliant schuldig zal zyn te versoucken in
onsen voirs. raide binnen eenen jaeren nastcommende op de
peyne te verbeuren deffect van desen ende dat gedaen ende de
amende civile ende costen van justicien getaxeert ende betaelt
zynde alst behoirt van welcker amende onsen ontfanger vanden
exploicten van onsen voirs. raide of andere onse officier diene tbehoiren
zal gehouden werdt ontfanck te maken metten anderen
penningen van zynen ontfange zy onse drossaet van brabant meyer van
loeven meyer van beerthem ende alle andere onse ende onser vassallen
of smaelre heeren rechteren justicieren ende officieren ons voirs. lants
van brabant ende van overmaze hoedanige die zyn oft wesen moegen
tegenwoordich ende toecommende hueren stedehouderen ende elck van
hen soe hem dat toebehoiren ende aengaen mach den voirs. suppliant
van deser onsen tegenwoirdiger gracien remissien ende quytschelding
inder manieren voirscreven payselyck volcomelyck ende tot
eeuwigen dagen doen ende laten genyeten ende gebruycken
sonder hem te doen noch te laten geschien nu noch in toecomende
tyden in lyve noch in goede eenich hinder letsel oft moyenisse
ter contrarien maer indien zyn lyf oft eenige van zynen gese$
ongeconquesteerde goeden waeren dairomme gevangen
becommert oft gearresteert dat zy die terstont stellen oft
doen stellen tot volcommen slakinge ende delivrancie want
ons alsoe gelieft ende ten eynde dat dit goet vast ende gestadich blive tot
eeuwigen dage soe hebben wy onsen segel hier aen doen hangen behoudelyck
in allen anderen saken ons recht ende yegelyck deszyns gegeven in onsen
stadt van bruessele inde maent van julio int jaer onsheeren duysent vyfhondert
ende dryenveertich van onsen keyser rycke txxiiiie ende van onsen rycken van
castillien ende anderen txxviiie aldus gescreven op te plycke
byden keyser in zynen raide ende geteekent
zoete visa recepta
gecollacioneert ende bevonden accorderende
met zynen originale by mu
jacuwez